晨見東方，為啟明；昏見西方，為太白，又曰長庚。《小雅·大東篇》曰︰「東有啟明，西有長庚。有捄天畢，載施之行。」朱熹注之曰︰「啟明、長庚，皆金星也。以其先日而出，故謂之啟明；以其後日而入，故謂之長庚。葢金水二星常附日行而或先或後，但金大水小，故獨以金星為言也。行，行列也，言啟明、長庚亦無實用，但施之行列而已。」《漢書·天文志》曰︰「太白曰西方秋金，義也，言也。」是故金星又曰太白。